A Bizottság 1429/2003/EK rendelete

(2002. november 26.)

a visszatérítésben vagy egyéb támogatásban részesülő mezőgazdasági termékek kivitele során végzett ellenőrzésről szóló 386/90/EGK tanácsi rendelet alkalmazására vonatkozó részletes szabályok megállapításáról szóló 2090/2002/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 163/94/EK rendelettel [1] módosított, a visszatérítésben vagy egyéb támogatásban részesülő mezőgazdasági termékek kivitele során végzett ellenőrzésről szóló, 1990. február 12-i 386/90/EGK tanácsi rendeletre [2], és különösen annak 6. cikkére,

mivel:

(1) A legutóbb a 444/2003 EK rendelettel [3] módosított 2090/2002/EK bizottsági rendelet [4] kicserélési ellenőrzés végrehajtásáról rendelkezik, amennyiben a kiviteli nyilatkozatot olyan kiviteli vámhivatal fogadta el, amely nem a kiléptető vámhivatal vagy az a hivatal, amelynek a T5 ellenőrző példányt megküldték.

(2) Annak biztosítására, hogy a kiléptető vámhivatalok vagy azok a hivatalok, amelyeknek a T5 ellenőrző példányt megküldték egységes eljárást követnek, valamint az áruk azonosságára vonatkozó kétségek kizárására – ami a visszatérítés nyújtásának előfeltétele – egy különös kicserélési ellenőrzést kell előírni arra az esetre, ha a kilépéskor rögzített vámzárakat, a vámfelügyelet esetét kivéve, eltávolították, feltörték, vagy a vámzár használatának kötelezettsége alól nem adtak mentesítést. Mivel ezen esetekben a kicserélés egyértelmű gyanúja áll fenn, a különös kicserélési ellenőrzések megnövelt figyelmet igényelnek, amelyek adott esetben az áruk fizikai ellenőrzését is magában foglalják.

(3) Annak biztosítására, hogy a kivitelre szánt áruk tekintetében megfelelő mennyiségű kicserélési ellenőrzés kerül végrehajtásra, rendelkezni kell arról, hogy a kicserélési ellenőrzések minimális számának kiszámításához a különös kicserélési ellenőrzések azon eseteit, ha a vámzárakat, a vámfelügyelet esetét kivéve, eltávolították, feltörték, vagy a vámzár használatának kötelezettsége alól nem adtak mentesítést, csak korlátozott mértékben lehet figyelembe venni.

(4) A kicserélési ellenőrzések felügyeletének javítása érdekében elő kell írni, hogy a különös kicserélési ellenőrzések azon eseteire vonatkozó tájékoztatás, ha a vámzárakat, a vámfelügyelet esetét kivéve, eltávolították, feltörték, vagy a vámzár használatának kötelezettsége alól nem adtak mentesítést, az érintett vámhivatalok számára bármikor hozzáférhető legyen, valamint, hogy az összes kicserélési ellenőrzésről, az elvégzett ellenőrzéseket felsoroló beszámolót kell készíteni.

(5) A 2090/2002/EK rendeletet ennek megfelelően módosítani kell.

(6) Az e rendeletben előírt intézkedések összhangban vannak valamennyi érintett irányítóbizottság véleményével.

ELFOGADTA EZT A RENDELETET:

1. cikk

A 2090/2002/EK rendelet 10. cikke a következőképpen módosul:

1. A (2) bekezdés első albekezdése helyébe a következők lépnek:

"Ha a kiviteli vámhivatal a szállítóeszközön vagy a csomagoláson nem helyezett el vámzárat, – lehetőleg kockázatelemzés mellett – kicserélési ellenőrzést kell lefolytatni a (2a) bekezdés, valamint az egyéb rendelkezések alapján végzett ellenőrzések sérelme nélkül.";

2. A cikk a következő (2a) bekezdéssel egészül ki:

"(2a) Amennyiben a kiléptető vámhivatal vagy az a hivatal, amely számára a T5 ellenőrző példányt megküldték, úgy találja, hogy a kilépéskor rögzített vámzárakat, a vámfelügyelet esetét kivéve, eltávolították, feltörték, vagy a 2454/93/EGK rendelet 357. cikke (4) bekezdése szerint a vámzár használatának kötelezettsége alól nem adtak mentesítést, különös kicserélési ellenőrzést kell végrehajtani.

Az előző albekezdés szerint végrehajtott különös kicserélési ellenőrzések számát a (2) bekezdés második albekezdése szerinti kicserélési ellenőrzések kiszámítása céljából, 50 %-os mértékig figyelembe kell venni."

3. A (4) bekezdés első albekezdése helyébe a következők lépnek:

"A (2) bekezdésben említett kicserélési ellenőrzést szemrevételezéssel kell végrehajtani annak ellenőrzésére, hogy az áruk megfelelnek azoknak dokumentumoknak, amelyek a kiviteli vámhivataltól a kiléptető hivatalig vagy addig a hivatalig kísérték őket, amelynek a T5 ellenőrző példányt megküldték.";

4. A cikk a következő (4a) bekezdéssel egészül ki:

"(4a) A (2a) bekezdésben említett kicserélési ellenőrzés esetén a kiléptető vámhivatal vagy az a hivatal, amelynek a T5 ellenőrző példányt megküldték kockázatelemzést követően dönt arról, hogy az ellenőrzés csak a (4) bekezdésben említett szemrevételezésből álljon, vagy az 5. cikk (1) és (4) bekezdése szerinti fizikai ellenőrzést is tartalmazza.";

5. Az (5) bekezdés első albekezdése helyébe a következők lépnek:

"Minden kiléptető vámhivatalnak vagy azon hivatalnak, amelynek a T5 ellenőrző példányt megküldték lépéseket kell tennie, hogy a következők bármikor hozzáférhetők legyenek:

a) a (2) bekezdésben említett kicserélési ellenőrzések céljából figyelembe vett kiviteli nyilatkozatok száma;

b) a (2) bekezdésben említett, végrehajtott kicserélési ellenőrzések száma;

c) a (2a) bekezdésben említett, végrehajtott kicserélési ellenőrzések száma.";

6. A cikk a következő (5a) bekezdéssel egészül ki:

"(5a) A (2) és a (2a) bekezdésben említett minden egyes kicserélési ellenőrzésről az azokat végrehajtó, illetékes hivatalos személynek jelentést kell készítenie. A jelentésnek lehetővé kell tennie a végrehajtott ellenőrzések felügyeletét, valamint tartalmaznia kell a dátumot és a hivatalos személy nevét.

A jelentést a kiléptető hivatalnak vagy azon hivatalnak, amelynek a T5 ellenőrző példányt megküldték a kivitel évét követő 3 évig meg kell őriznie olyan formában, amely alapján az könnyen előkereshető."

2. cikk

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Ezt a rendeletet 2004. január 1-jétől kell alkalmazni az ettől a naptól kezdve elfogadott kiviteli nyilatkozatokra.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. augusztus 11-én.

a Bizottság részéről

Franz Fischler

a Bizottság tagja

[1] HL L 24., 1994.1.29., 2. o.

[2] HL L 42., 1990.2.16., 6. o.

[3] HL L 67., 2003.3.12., 3. o.

[4] HL L 322., 2002.11.27., 4. o.

--------------------------------------------------